דינמו מוסקבה (כדורסל)

דינמו מוסקבה (ברוסית: МБК Динамо Москва) היא קבוצת כדורסל לגברים מהעיר מוסקבה, רוסיה המתמודדת בליגת הכדורסל החובבנית של מוסקבה.

בשיאו המועדון זכה בשתי אליפויות ברית המועצות (1937, 1948), בגביע יול"ב (2006) והעפיל שלוש פעמים לגמר אליפות רוסיה בכדורסל גברים (בשנים 1995, 1996, 2005) ובמשך שנים היווה יריב מר לקבוצת הכדורסל צסק"א מוסקבה.

צבעי המועדון המסורתיים הם לבן וכחול.
היסטוריה
השנים הראשונות
המועדון נוסד ב-1923, בין המועדונים הוותיקים ביותר בברית המועצות. בתחילה המועדון נתמך על ידי ה-גה-פה-או, המשטרה החשאית של ברית המועצות. לכן זוהה המועדון עם המשטרה למשך שנים, לעומת היריבה העירונית צסק"א מוסקבה, שזוהתה עם הצבא האדום. המועדון התפרסם במהירות גם מחוץ לברית המועצות בזכות הצלחותיו בענפי הכדורגל, כדוריד, הוקי קרח והכדורסל. קבוצת הכדורסל זכתה באליפות ב-1937 וב-1948, וסיימה במקום השני ב-1944 וב-1990.

שנות ה-60 וה-70
במהלך שנות ה-40 וה-50 השתייכה דינמו לצמרת הכדורסל הרוסי, ויחד עם שתי הופעות בגמר גביע ברית המועצות הייתה לאחת הקבוצות הטובות בברית המועצות. למרות זאת הקבוצה לא הצליחה להגיע להישגים מרשימים בשנות ה-60 וה-70. כישלון הקבוצה צורם עוד יותר על רקע הצלחות שחקניה בנבחרת ברית המועצות באותן שנים.

מאז התפרקות ברית המועצות
הקבוצה חזרה להצליח בשנות ה-90 כשהעפילה לחצי גמר גביע המחזיקות ב-1991, בו הפסידה לאלופה הנכנסת, פאוק סלוניקי. הקבוצה הופיעה בגביע קוראץ' מספר פעמים, והעפילה לחצי גמר גביע ספורטה, בו הפסידה למי שגם זכתה בטורניר, טאו ויטוריה. עונה לאחר מכן שיחקה הקבוצה לראשונה בתולדותיה בליגה האירופית, אך לאחר הופעה זו (ובעקבותיה) נעלמה מהצמרת האירופית והתפרקה עקב בעיות כלכליות.

בשנת 2001 קמה דינמו מחדש, בעזרת תמיכתה של אגודת הספורט דינמו. דינמו שיחקה בליגה השנייה, וכבר בעונתה הראשונה סיימה במקום הראשון וחזרה לליגת העל. המועדון נקלע שוב לקשיים כלכליים, אך אגודת דינמו ומנהלה ויקטור זכארוב נרתמו לעזרתה והצילו את הקבוצה מקריסה נוספת. לאחר מכן נתמנה מאמנה לשעבר של הקבוצה יבגני גומלסקי (אחיו של המאמן האגדי אלכסנדר גומלסקי) לנשיא הקבוצה. הקבוצה סיימה את 2002/03 במקום השישי, ובעונת 2003/04 העפילה לחצי גמר הליגה הרוסית.

דינמו המשיכה להתקדם והשקיעה כספים רבים כדי להגיע להצלחה של היריבה הגדולה צסק"א, והחתימה שחקנים מצמרת הכדורסל האירופי כמו מירסאד טורצ'אן, לין גריר, לזארוס פאפאדופולוס וכמה שחקנים מנוסים כמו אריאל מקדונלד, טרייג'ן לנגדון, קשישטוף לברינוביץ' ואנדריי פטיסוב. ב-2004/05 הקבוצה שהייתה מועמדת לזכייה בגביע יול"ב בזכות הסגל הנוצץ, הודחה באופן מפתיע כבר בשמינית הגמר על ידי קבוצת המופארם ורסאץ' הסרבית. לאחר ההדחה המפתיעה המשיכה דינמו להחתים שחקנים מנוסים במסגרות האירופיות, כמו מיירה צ'טמן, האנו מוטולה ואנטוניס פוטסיס, הפעם גם לצד מאמן מנוסה בדמותו של דושאן איבקוביץ'. לבסוף הצליח המועדון לזכות בתואר האירופי הראשון שלו, גביע יול"ב בשנת 2006.

פירוק הקבוצה
לקראת עונת 2009/2010 התקבלה החלטה עקרונית שהמועדון יתבסס על שחקנים רוסים בלבד. בעונת 2010/2011, דינמו הייתה מעשר מייסדות ליגת הכדורסל המקצוענית ואולם סיימה את העונה באחד משני המקומות האחרונים בליגה ומינהלת הליגה הרוסית החליטה בהחלטה היסטורית להדיח את הקבוצה לליגה השנייה. הסיבה העיקרית שנידונה בישיבת המינהלת הייתה החובות הגדולים שאליהם נקלע המועדון וחוסר יכולתו של המועדון להעמיד תקציב ראוי לליגה, כמו גם תוצאות הישגיה בליגה. בשל מצבו הפיננסי של המועדון בעונת 2011/12 השתתף רק הרכב העתודה של המועדון והוא שיחק בליגה השלישית של רוסיה.

בעונת 2015 דינמו העפילה אומנם לגמר הגביע הרוסי בכדורסל אך הפסידה לקבוצת נובוסיבירסק מסיביר ובשנת 2016 כבר חדלה הקבוצה מלתפקד בפועל בשל העדר מימון והיא פורקה סופית. עד לפירוקה נשיא הקבוצה היה יבגני גומלסקי ומאמנה בעבר היה דייוויד בלאט הישראלי עד מעברו למכבי תל אביב.

הקמה מחדש
בשנת 2018 הקבוצה הוקמה מחדש והיא התמודדה תחילה בליגת הכדורסל המוסקבאית ולאחר מכן בליגה החובבנית בכדורסל (ABL).
סגל
שחקני עבר מפורסמים
 / סרגיי באזארביץ'
 / אלכסנדר בולושב
 / יורי אוזרוב
  יבגני פשוטין
  אנטוניס פוטסיס
  לזארוס פאפאדופולוס

לרשימה המלאה ראו כדורסלני דינמו מוסקבה.

מאמני עבר מפורסמים
 דושאן איבקוביץ'
 / יבגני גומלסקי

הישגים ותארים
גביע יול"ב
 זכייה: 2006
אליפות ברית המועצות בכדורסל / אליפות חבר המדינות בכדורסל / אליפות רוסיה בכדורסל גברים
 זכייה: 1937, 1948
 סגנות: 1944, 1990, 1995, 1996, 2005
 מקום שלישי: 1946, 1957, 1958, 1975, 1976, 1980, 1982, 1992, 2004
גביע ברית המועצות בכדורסל / הגביע הרוסי בכדורסל
 סגנות: 1950, 2015

גלריה

קישורים חיצוניים



 חשבון ה-VK הקודם (לא פעיל מאז 2015)
 דינמו מוסקבה באתר ליגת הכדורסל המוסקבאית
 דינמו מוסקבה באתר ליגת ABL
הערות שוליים

*
כדורסל
קטגוריה:מוסקבה: מועדוני ספורט